钦定古今图书集成/理学汇编/字学典/第009卷 > 《进字说表》王安石
## 钦定古今图书集成/理学汇编/字学典/第009卷 > 《进字说表》王安石

窃以《书》用于世久矣，先王立学以教之，设官以达之，
置使以喻之，禁诛乱名，岂苟然哉？凡以同道德之归，
一名法之守而已。道衰以隐，官失学废，循而发之，实
在圣时，岂臣愚憧，敢逮斯事？盖闻物生而有情，情发
而为声，声以类合，皆足相知。人声为言，述以为字，字
虽人之所制，本实出于自然。凤鸟有文，《河图》有画，非
“人为也，人则效此。故上下内外，初终前后，中偏左右，
自然之位也。衡邪曲直，耦重交析，反缺倒仄，自然之
形也。发敛呼吸，抑扬合散，虚实清浊，自然之声也。可
视而知，可听而思，自然之义也。以义自然，故仙圣所
宅，虽殊方域，言音乖离，点画不同，译而通之，其义一
也。”道有升降，文物随之，时变事异，书名或改，原出要
归，亦无二焉。乃若知之所不能与，思之所不能至，则
虽非即此而可证，亦非舍此而能学，盖惟天下之至
神为能究此。伏惟皇帝陛下体元用妙，该极象数，稽
古刱法，绍天觉民。乃惟兹学，陨缺弗嗣，因任众智。微
明显隐，盖将以祈合乎神愔者，布之海内，众妙所寄，
穷之实难。而臣顷御燕闲。亲承训敕。抱痾负忧。久无
所成。虽尝有献。大惧冒退复自力，用忘疾惫，咨诹
讨论，博尽所疑。冀或涓尘，有助深崇，谨勒成《字说》二
十四卷，随表上进。

字者始于一二而生，生至于无穷，如母之字子，故谓
之“字。”其声之抑扬开塞，合散出入，其形之衡从、曲直、
邪正、上下、内外、左右，皆有义，皆本于自然，非人私智
所能为也。与夫伏羲八卦，文王六十四，异用而同制，
相待而成《易》。先王以为不可忽，而患天下后世失其
法，故三岁一同，同之者一道德也。秦烧诗、书，杀学士，
而于是时始变古而为隶，盖天之丧斯文也。不然，则
秦何力之能为？余读许慎《说文》，而于《书》之意时有所
悟，因序录其说为二十卷，以与门人所推经义附之。
惜乎，先王之文缺已久，慎所记不具，又多舛，而以余
之浅陋考之，且有所不合。虽然，庸讵非天之将兴斯
文也。而以余赞其始。故其教学必自此始。能知此者。
则于道德之意已十九矣。